ธปท.ปรับคาดการณ์ศก.โตใกล้6%
ธปท.ยอมรับปรับประมาณการเติบโตใหม่ แต่ยังใกล้เคียงระดับการเติบโตปีนี้ที่เดิมคาดไว้ 6%
19 มิ.ย. 2555

ธปท.ยอมรับปรับประมาณการเติบโตใหม่ แต่ยังใกล้เคียงระดับการเติบโตปีนี้ที่เดิมคาดไว้ 6% 
นายทรงธรรม ปิ่นโต ผู้อำนวยการ สำนักนโยบายเศรษฐกิจมหาภาค ธนาคารแห่งประเทศไทย (ธปท.) กล่าวยอมรับว่า ธปท.ได้มีการปรับประมาณการณ์การเติบโตทางเศรษฐกิจ(จีดีพี)ปีนี้ใหม่ หลังมีการเสนอข้อมูลภาวะเศรษฐกิจให้คณะกรรมการนโยบายการเงิน(กนง.)พิจารณาล่าสุดในการประชุมกนง.เมื่อวันที่ 13 มิ.ย.ที่ผ่านมา เพียงแต่การคาดการณ์ใหม่ไม่ได้เปลี่ยนแปลงจากเดิมอย่างมีนัยสำคัญ โดยยังคาดจีดีพีปีนี้ใกล้เคียงจากเดิมที่ 6% 
“เศรษฐกิจไทยช่วงที่ผ่านมามีทั้งปัจจัยบวกและลบ เข้ามาพร้อมๆกัน แต่โดยรวมก็ไม่ได้เปลี่ยนแปลงไปมากจากที่ประเมินครั้งก่อนมากนัก แต่การที่ยุโรป กรีซ มีปัญหาก็กระทบส่งออกไทยพอสมควร เราจึงประเมินการเติบโตส่งออกปีนี้ใหม่ จากเดิมที่มองว่าจะโต 9.3% ลดลงเหลือ 8% และมองว่าเศรษฐกิจยุโรปน่าจะโตติดลบ 0.7% จากเดิมที่มองว่าจะติดลบ 0.5% ทำให้ต้องปรับคาดการณ์จีดีพีปีนี้เล็กน้อย แต่ไม่ได้ประกาศอย่างเป็นทางการเพราะไม่ได้เปลี่ยนอย่างมีนัยสำคัญ” นายทรงธรรมกล่าว
ทั้งนี้ เมื่อ 11 พ.ค.ที่ผ่านมาธปท.คาดการณ์ว่าจีดีพีปีนี้จะโต 6% และปีหน้าโต 5.8% ภายใต้เงินเฟ้อพื้นฐานปีนี้ที่ 2.5% และเงินเฟ้อทั่วไปที่ 3.5%